Buffalo Springfield
Store norske leksikon,Kunst og estetikk,Musikk,Populærmusikk,Pop og rock,Internasjonal pop og rock
Buffalo Springfield var ei amerikansk rockegruppe. Deres vokalorienterte folkrock banet vei for countryrocken, og alle de tre gitaristene, Neil Young, Stephen Stills og Richie Furay, var dyktige vokalister og låtskrivere.
Gruppa ble dannet i Los Angeles i 1966 av gitaristene Neil Young (født 1945), Stephen Stills (født 1945) og Richie Furay (født 1944), trommeslageren Dewey Martin (1940-2008) og bassisten Bruce Palmer (1946-2004). Både Young, Martin og Palmer ble født i Canada. Buffalo Springfields eneste hit var For What It's Worth (1967), som Stills skrev om politiets brutalitet overfor demonstrerende ungdom i Los Angeles.Palmer ble etter de to første albumene, Buffalo Springfield (1966) og det kritikerroste Buffalo Springfield Again (1967), erstattet av Jim Messina. Men bandet var allerede oppløst da oppfølgeren Last Time Around kom ut sommeren 1968.Furay og Messina dannet countryrockbandet Poco, mens Stills startet Crosby, Stills & Nash, som ble til Crosby, Stills, Nash & Young etter Youngs inntreden. I 2010-2011 holdt Young, Stills og Furay noen gjenforeningskonserter. Les mer i Store norske leksikon rock